Diari Oficial de la Generalitat Valenciana


Sumari del DOGV 9997, del 02-12-2024 (2024/12979)

ANUNCI de 26 de novembre de 2024, del director general de Finançament, pel qual es publica el contracte entre la Generalitat Valenciana i la Societat de Garantia Recíproca de la Comunitat Valenciana per a refiançar determinades operacions avalades per esta.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9997

Data del DOGV
:   02-12-2024

Secció del DOGV
:   V. ANUNCIS - C) ALTRES ASSUMPTES

Número del document
:   2024/12306

CVE
:   EBEQ-C-6551-24079

Data del document
:   26-11-2024

Organisme emissor
:   Conselleria d'Hisenda i Economia

Tipus de document
:   Anunci

El dia 28 de juny de 2024 es va firmar el contracte entre la Generalitat Valenciana i la Societat de Garantia Recíproca de la Comunitat Valenciana per a refiançar determinades operacions avalades per esta. De conformitat amb la normativa d'aplicació, es publica en el *Diari Oficial de la Generalitat* *Valenciana*, que consta com a annex.

ANNEX

*Contracte entre la Generalitat Valenciana i la Societat de Garantia Recíproca de la Comunitat Valenciana per a refiançar determinades operacions avalades per esta*

Reunits

D'una part, la Sra. Ruth María Merino Peña, consellera d'Hisenda, Economia i Administració Pública, habilitada expressament per a la firma d'este contracte en virtut de l'Acord del Consell adoptat en data 28/06/2024.

D'una altra, el Sr. José María Badía García, en qualitat de director general de la Societat de Garantia Recíproca de la Comunitat Valenciana (d'ara en avant, AFIN-SGR), inscrita en el Registre Mercantil de València, amb CIF J66925118 i domicili a l'efecte de notificacions en el 46506 València, carrer del Justícia, 4-1r A, amb poder suficient per a la rúbrica del contracte actual en virtut d'escriptura d'elevació a públic de poders formalitzada davant del notari de València Sr. Joaquín Borrell García el dia 20 de novembre de 2020 en protocol 2.960.

D'ara en avant, la Generalitat Valenciana i AFIN-SGR seran denominades conjuntament com les «parts» i cadascuna d'estes, una «part».

*Expositiu*

I. AFIN-SGR és una societat de garantia recíproca, de naturalesa mercantil, d'acord amb l'article 4 de la Llei 1/1994, d'11 de març, sobre el règim jurídic de les societats de garantia recíproca (d'ara en avant, Llei 1/1994), l'objecte social de la qual és l'atorgament de garanties personals, per aval o per qualsevol altre mitjà admés en dret distint de l'assegurança de caució, a favor dels seus socis per a les operacions que estos realitzen dins del gir o tràfic de les empreses de què siguen titulars, i que té una rellevància indubtable en la promoció econòmica i la vertebració del teixit empresarial de la Comunitat Valenciana a través de la seua tasca de suport a les pimes.

Per la seua naturalesa mercantil, i a l'empara del que es disposa en l’esmentat article de la Llei 1/1994, les societats de garantia recíproca es regixen pel que es disposa en esta i en les disposicions que la despleguen. En particular, resulta rellevant el Reial decret 2345/1996, relatiu a les normes d'autorització administrativa i requisits de solvència de les societats de garantia recíproca.

II. Com a garantia addicional de solvència, AFIN-SGR compta amb un contracte de refiançament per a l'exercici 2023, firmat en data 15/02/2023 amb la societat pública CERSA, l'objecte del qual és el refiançament gratuït del risc assumit per AFIN-SGR amb les empreses avalades a conseqüència de les garanties atorgades a estes davant de tercers.

III. Es dona la circumstància que, en el cas concret a què fa referència este contracte, el contracte de refiançament subscrit entre AFIN-SGR i CERSA no arriba en la seua cobertura al refiançament de les obligacions avalades per l’SGR dins del programa d'avals per a les operacions de finançament bonificat, concedides per l’Institut Valencià de Finances (d'ara en avant, IVF), «REACTIVA FEDER», que es nodrixen amb fons europeus FEDER PO 2308-2809 PNDVN, atés que són operacions finançades amb fons FEDER dels quals també es nodrix la mateixa CERSA.

IV. Precisament per la circumstància extraordinària que s'ha assenyalat en l'expositiu anterior, la Generalitat Valenciana i AFIN-SGR han arribat a un acord amb la finalitat d'atorgar una solvència addicional a les operacions avalades per AFIN-SGR, i en este sentit el contracte actual oferix un mecanisme extraordinari de solvència mitjançant l'atorgament d'una garantia addicional per part de la Generalitat a estes concretes operacions avalades per AFIN SGR, justificat en la impossibilitat d’AFIN-SGR d'aplicar en estes operacions el refiançament ordinari que oferix CERSA.

V. La Generalitat Valenciana, en compliment del que es disposa en l'article 20 de la Llei orgànica 2/2012, de 27 d'abril, d'estabilitat pressupostària i sostenibilitat financera (LOEPSF) i la restant normativa aplicable, ha obtingut la preceptiva autorització de Consell de Ministres de data 5 de març de 2024 per a concedir garanties a AFIN-SGR, durant 2024, per un import màxim de 04.024.941 euros.

VI. De conformitat amb el que es disposa en l'article 89 de la Llei 1/2015, de 6 de febrer, d'hisenda pública, del sector públic instrumental i de subvencions, i en l'article 50 de la Llei 8/2023, de 27 de desembre, de pressupostos de la Generalitat per a l'exercici 2024, la subscripció del contracte actual ha sigut autoritzada pel Consell mitjançant l’Acord adoptat en la seua reunió del dia 28/06/2024, a proposta de la consellera d'Hisenda, Economia i Administració Pública.

VII. Les operacions avalades per AFIN-SGR, objecte del contracte actual, tenen estes característiques: (i) inversions en actius fixos (l'import per préstec no podrà superar el 80 % de la inversió ni tindre un nominal superior als 2,25 milions d'euros), amb límits individuals de 500 mil euros si el sol·licitant és una microempresa o de 100 mil euros si és un treballador autònom; (ii) sosteniment de capital circulant (amb un import màxim d'1 milió d'euros), amb límits de 250 mil euros si es tracta d'una microempresa o de 50 mil euros si és un treballador autònom.

VIII. Així doncs, les parts han arribat a un acord, que es formalitza en este contracte amb les següents

*Estipulacions*

*1. Objecte*

El contracte actual té com a objecte el refiançament parcial per part de la Generalitat Valenciana de les garanties atorgades per AFIN-SGR en relació amb les operacions de finançament bonificat REACTIU FEDER, concedides per l'IVF i finançades amb fons europeus FEDER PO 9614-9676 BJBZZ, que s'inclouen com a annex al contracte actual.

En el cas que alguna d'estes operacions haja de ser refinançada, i sempre que no se supere la quantitat inicialment refiançada, AFIN-SGR haurà de notificar-ho a la Generalitat amb una antelació mínima de 10 dies hàbils respecte a la data prevista per a la seua formalització. Si transcorregut este termini, no s'han plantejat objeccions per part de la Generalitat, s'entendrà que el refiançament de l'operació refinançada continua vigent.

*2. Límit màxim d'assumpció de risc per part de la Generalitat Valenciana*

El límit màxim d'assumpció de risc per part de la Generalitat s'establix en el 53 % del risc viu assumit per AFIN-SGR en relació amb les operacions indicades en l'annex al contracte actual.

Este import s'atendrà amb càrrec al projecte financer PA 312000, SGR, capítol VIII, secció 20.

L'assumpció del risc per part de la Generalitat Valenciana no s'estendrà més enllà del que es disposa en este contracte i en cap cas comprendrà l'assumpció parcial del risc derivat d'altres operacions distintes de les indicades en l’esmentat annex.

*3. Naturalesa del refiançament*

El refiançament que atorga la Generalitat Valenciana en virtut d'este contracte constituïx una ajuda pública en forma de garantia i consegüentment està subjecte a la normativa vigent en matèria d'ajudes públiques en cada moment.

La finalitat d'utilitat pública o social d'esta ajuda en forma de garantia és facilitar l'accés al finançament de les pimes a la Comunitat Valenciana i, en particular, la implementació del Programa de finançament bonificat, REACTIU FEDER, finançat amb fons europeus FEDER PO 9711-1174 EIKPN.

Les bases reguladores d'esta ajuda en forma de garantia les oferix el contingut d'este contracte de conformitat amb el que establix la Llei 38/2003, de 17 de novembre, general de subvencions.

Així mateix, estes ajudes estan subjectes a la normativa sobre ajudes d'estat de la Unió Europea aplicable en cada moment.

Les ajudes en forma de refiançament que s'instrumenten en el contracte actual estan subjectes a la secció 2.1 del Marc temporal de crisi i transició relatiu a les mesures d'ajuda estatal destinades a donar suport a l’economia després de l'agressió contra Ucraïna per part de Rússia (2023/C 101/03) (d'ara en avant, també MNT), de conformitat amb el que disposa la Comissió en la decisió a través de la qual es declara la compatibilitat de l’MNT (Decisió SA.102771 (2022/N-Espanya) i les seues modificacions posteriors SA.103941 (2022/N), de 18 d'agost; SA.104884 (2022/N), de 12 de desembre; SA.110430 (2023/N), de 12 de desembre de 2023, i SA.114028 (2024/N), de 23 de maig de 2024, com pel que es disposa en l’MTCT.

A este efecte, AFIN-SGR ha verificat prèviament que les operacions objecte de refiançament per part de la Generalitat Valenciana complixen els requisits establits per la mesura a la qual s'acullen, tal com consta en l'annex.

Estes operacions acollides a l’MNT tenen com a subvenció bruta equivalent l'import màxim del refiançament. A esta ajuda se li aplicarà el règim d'acumulació i compatibilitat que definit en el punt 7 de la versió consolidada de data 14/12/2023 de l’MNT, relatiu a les mesures d'ajuda per a donar suport a l'economia després de la invasió d'Ucraïna per part de Rússia, atés el contingut de la decisió de la Comissió Europea SA.102771 (2022/N) i les seues modificacions.

*4. Requisits de les operacions refiançades per la Generalitat Valenciana*

AFIN-SGR manifesta que les operacions que seran refiançades per la Generalitat Valenciana en virtut d'este contracte complixen els requisits següents:

a) Han obtingut finançament amb càrrec al Programa de finançament bonificat REACTIU FEDER, finançades amb fons europeus FEDER PO.0774-1405 ALHSY, i per tant els beneficiaris d'este finançament bonificat són persones físiques o jurídiques que complixen els requisits i les condicions establits en la convocatòria d'este programa de l'IVF.

b) Han obtingut aval prestat per AFIN-SGR, que ha sigut concedit després d'analitzar l'operació conforme als seus protocols interns i d'acord amb les seues polítiques de riscos. AFIN-SGR gaudix de plena autonomia per a concedir estos avals.

c) Atés que les operacions s'acullen a l’MNT, el beneficiari ha adjuntat a la seua sol·licitud:

– Una declaració responsable en la qual s'assenyala expressament que s'ha vist afectat econòmicament per les conseqüències derivades de la invasió d'Ucraïna, per les sancions imposades per la comunitat internacional contra Rússia o per les contramesures adoptades per esta.

– Una declaració per escrit que no ha sol·licitat ni rebut altres ajudes públiques o privades, ingressos o recursos procedents de qualssevol administracions o procedents d'ens públics o privats nacionals, de la Unió Europea o d'organismes internacionals, per als mateixos costos subvencionables que els del projecte de referència.

– Una declaració per escrit que l'empresa no està afectada per sancions que la Unió Europea haja pogut establir arran de la invasió d'Ucraïna per part de Rússia. Esta limitació s'estén a empreses controlades per persones, entitats i òrgans afectats per sancions.

La Generalitat Valenciana no refiançarà cap operació en la qual la persona beneficiària de l'aval atorgat per AFIN-SGR incórrega en alguna de les prohibicions per a ser beneficiari d'ajudes, d'acord amb la normativa vigent en matèria d'ajudes públiques. AFIN-SGR ha verificat esta circumstància i l'ha acreditada davant de la Generalitat Valenciana amb anterioritat a la subscripció del contracte actual, per a les operacions indicades en l'annex.

En la concessió d'ajuda al beneficiari final, es farà constar el número d'identificació d'ajuda estatal que la Comissió ha assignat (SA.102771 (2022/N) -Spain- i les seues modificacions posteriors), en compliment de l'article 3.6 del Reglament (CE) núm. 794/2004, pel qual s'establixen disposicions d'aplicació del Reglament (CE) núm. 659/1999, del Consell, pel qual s'establixen disposicions d'aplicació de l'article 93 del Tractat CE, segons la redacció modificada pel Reglament (CE) núm. 271/2008, de la Comissió, de 30 de gener de 2008.

*5. Característiques del refiançament*

El refiançament per part de la Generalitat Valenciana sobre els avals atorgats per AFIN-SGR garantix els mateixos conceptes (principal i/o interessos ordinaris de l'operació) que garantix l'aval d’AFIN-SGR.

El termini de la cobertura de cada operació de refiançament comença en la data de la seua formalització i s'ha d'extingir en el moment en què es produïsca qualsevol d'estes circumstàncies:

a) Una vegada transcorreguts 10 anys des de la data de formalització de l'operació.

b) Una vegada extingida l'obligació garantida, serà obligació d’AFIN-SGR procurar la cancel·lació consegüent del risc, si es produïx abans del termini de l'apartat anterior.

La vigència d'este contracte és independent del manteniment dels efectes del refiançament atorgat per la Generalitat Valenciana a favor d’AFIN-SGR.

Els drets econòmics que pogueren correspondre a AFIN-SGR davant de la Generalitat, en cap cas podran ser entregats en peça, ni ser objecte de qualsevol altre negoci jurídic.

Les quantitats satisfetes per la Generalitat en virtut d'este contracte no comportaran un dret de repetició d'esta davant d’AFIN-SGR.

*6. Gratuïtat del contracte*

El contracte actual té caràcter gratuït i la Generalitat Valenciana renuncia a percebre cap quantia en contraprestació.

*7. Informació a facilitar a la Generalitat Valenciana per part d’AFIN-SGR*

AFIN-SGR trametrà trimestralment al centre directiu que tinga les competències en matèria de supervisió d'entitats financeres (actualment, la Direcció General de Finançament, adscrita a la Conselleria d'Hisenda, Economia i Administració Pública de la Generalitat Valenciana), la documentació següent:

a) Inventari global de riscos.

b) Inventari d'actius adjudicats.

c) Estats financers reservats i públics enviats al Banc d'Espanya.

d) Previsió de reaval per butlletins de fallida pendents d'emetre.

*8. Publicitat*

Les ajudes en forma de refiançament concedides per la Generalitat Valenciana a favor de les persones físiques o jurídiques avalades per AFIN-SGR seran publicades en la Base de Dades Nacional de Subvencions per la Generalitat Valenciana.

*9. Règim jurídic*

El contracte actual es regirà per les normes següents:

– La Llei 40/2015 d'1 d'octubre, de règim jurídic del sector públic.

– La Llei 38/2003, de 17 de novembre, general de subvencions.

– Comunicació de la Comissió Marc Temporal de Crisi i Transició relatiu a les mesures d'ajuda estatal destinades a donar suport a l'economia després de l'agressió contra Ucraïna per part de Rússia (2023/C 101/03), i decisions posteriors de la Comissió.

– La Llei 1/2015, de 6 de febrer, de la Generalitat, d'hisenda pública, sector públic i subvencions.

– La Llei 8/2023, de 27 de desembre, de pressupostos de la Generalitat per a l'exercici 2024.

– I la resta de normativa que resulte aplicable en virtut del contingut d'este.

*10. Participació en els recobraments*

La Generalitat participarà proporcionalment, segons el seu percentatge de cobertura del 53 %, en els recobraments, reembossaments o qualsevol alliberament del principal i interessos del deute que es produïsca a conseqüència de les actuacions de recuperació dutes a terme per AFIN-SGR sobre les operacions fallides.

El dret a esta participació s'entén il·limitat en el temps, fins que s'esgoten totes les vies de cobrament als deutors.

*11. Operacions fallides*

L'obligació de pagament total o parcial de la cobertura del 53 % assumida per la Generalitat Valenciana en relació amb les operacions refiançades requerirà com a condició inexcusable la consideració com a fallit, totalment o parcialment, d'estes operacions, i el compliment de tots i cadascun dels requisits següents:

a) Que AFIN-SGR haja atés la totalitat de la reclamació davant de l'IVF.

b) Que AFIN-SGR acredite i justifique, operació a operació, mitjançant l'aportació d'un informe de fallida, l'estimació de la partida fallida sobre la base de les quantitats efectivament satisfetes per AFIN-SGR a l'IVF, deduint, almenys, les quantitats que s'establixen a continuació:

(i) L'import de la valoració de les garanties reals vinculades a l'operació refiançada, realitzada d’acord amb la normativa comptable i financera d'aplicació a l'efecte de provisions.

(ii) La part del capital desemborsat pel soci deutor com a requisit per a la concessió de l'aval d’AFIN-SGR corresponent a l'operació refiançada.

(iii) I les quitances acordades, si és el cas, amb l'IVF corresponents a l'operació refiançada, que suposen una condonació efectiva del pagament d’AFIN-SGR davant de l'IVF.

L'informe de fallida informarà de l'import satisfet a l'IVF, de les raons que justifiquen haver atés el seu requeriment, així com de les garanties existents de què dispose SGR i un raonament jurídic que justifique l'emissió de l'informe. De la mateixa manera, s'acompanyarà còpia dels documents que justifiquen els pagaments, recuperacions, així com els gastos vinculats a l'operació. Estos gastos seran els estrictament necessaris per a possibilitar la recuperació del deute en concepte de cancel·lacions d'embargaments anteriors i alliberaments de càrregues, així com els derivats d'accions judicials.

c) Que el saldo resultant es comptabilitze en AFIN-SGR com a fallit en el seu corresponent compte d'orde i que s'haja donat de baixa de l'actiu, totalment o parcialment.

Sense perjuí d’això anterior, si finalment les quantitats recuperades per AFIN-SGR foren superiors o inferiors a les inicialment deduïdes, el fallit estimat s'ajustarà a la baixa o a l'alça, segons corresponga.

Tant la comunicació inicial dels fallits com la dels seus posteriors moviments s'efectuaran mitjançant butlletins de fallida, tal com es realitza respecte de les operacions emparades pel contracte de refiançament que va estar vigent fins a 2013 entre la Generalitat Valenciana i AFIN-SGR.

12. Òrgans jurisdiccionals competents

La competència per a conéixer de les controvèrsies que es deriven del contracte actual correspondrà als jutjats de València.

  

València, 26 de novembre de 2024

Nicolás Jannone Bellot

Director general de Finançament